GUVERNUL ROMÂNIEI
Data: 30.09.2008
COMUNICAT DE PRESĂ

 

Primul-ministru Călin Popescu-Tăriceanu a avut astăzi la Bruxelles o întâlnire de lucru cu Preşedintele Comisiei Europene, Jose Manuel Barroso. Întâlnirea se înscrie in linia obişnuită a consultărilor pe care Comisia Europeană le are cu statele membre ale Uniunii Europene.

Principalul subiect abordat în discuţiile dintre cei doi oficiali s-a referit la pachetul legislativ energie - schimbări climatice. Premierul Tăriceanu a susţinut că interesul Romaniei este acela de a continua şi pe viitor dezvoltarea economică accelerată, care să menţină şi să construiască o bază industrială solidă în România, ţinând cont de obligaţiile asumate de Uniunea Europeană, de a reduce emisiile de gaze cu efect de sera cu 20% până în 2020, obiectiv pe care şi l-a asumat şi România. „Avem convingerea că Uniunea Europeană trebuie să rămână un lider in materie de protecţie a mediului, iar România a susţinut şi va susţine eforturile Uniunii Europene în această direcţie”, a afirmat Şeful Executivului.

Un alt subiect aflat pe agenda discuţiilor a fost îndeplinirea de către România a obiectivelor înscrise în Agenda Lisabona. „Consider că asumarea obiectivelor care decurg din agenda Lisabona va permite României să intre în circuitul de competitivitate al Uniunii Europene” a declarat Primul-ministru Călin Popescu-Tăriceanu. Premierul a mai subliniat necesitatea unor investiţii solide în inovare, dezvoltare tehnologică şi tehnologii de vârf, domenii care determină ca Uniunea Europeană să fie un spaţiu de competitivitate la nivel mondial.

La rândul său, Preşedintele Comisiei Europene, a remarcat faptul că România a fost prima ţară membră UE care a prezentat Comisiei Europene un plan naţional de reformă pentru îndeplinirea obiectivelor din Agenda Lisabona.

Premierul Tăriceanu a reamintit că pe baza Planului naţional de reformă şi a recomandărilor făcute de Comisia Europeană, Guvernul a pregătire un plan de acţiune care a fost supus dezbaterii publice. Pe baza acestui plan, Guvernul îşi va ajusta şi planifica acţiunile viitoare, astfel încât obiectivele înscrise în acest plan să se traducă în modernizarea şi crearea unei economii şi a unei societăţi capabile să facă faţă provocărilor viitoare.

Cei doi oficiali au discutat şi despre criza  financiară internaţională, subiect care va fi înscris pe agenda discuţiilor de la summit-ul UE din luna octombrie, la care va participa şi Jean-Claude Trichet, preşedintele Băncii Centrale Europene. La această reuniune, liderii europeni vor încerca să stabilească direcţia de acţiune viitoare, la nivelul UE, pentru pregătirea unei reacţii la această criză.

Referitor la efectul crizei în România, Premierul Popescu-Tăriceanu a arătat că „nu sunt semnale de slăbiciune în sistemul bancar românesc”, dar acest fenomen va avea efecte şi în România din cauza crizei de lichidităţi şi a scumpirii creditelor, cu efecte asupra investiţiilor.

În ceea ce priveşte mecanismul de cooperare şi verificare aplicabil României pentru sistemul judiciar, acest subiect nu a fost înscris pe agenda discuţiilor dintre cei doi oficiali, cei doi referindu-se doar la pregătirea misiunii de experţi care vor face următoarea evaluare de etapă pentru România, ce va fi publicată în ianuarie-februarie 2009.

 

Biroul de presă